Fulltrúadeild Bandaríkjaþings samþykkti í morgun björgunarpakka upp á hátt í tvö þúsund milljarða bandaríkjadala. Þingmaður Demókrata segir þetta verða til þess að Bandaríkin snúi vörn í sókn.
Atkvæðagreiðslan fór nánast eftir flokkslínum - tvö hundruð og nítján samþykktu, tvö hundruð og tólf voru á móti. Tveir Demókratar greiddu atkvæði á móti. Samkvæmt lögunum eru milljarðar dollara settir í dreifingu bóluefna auk þess sem flestir Bandaríkjamenn fá fjárstyrk upp á fjórtán hundruð dollara, eða tæpar hundrað og áttatíu þúsund krónur. Þá verða ríki og lítil fyrirtæki einnig styrkt. Joe Biden Bandaríkjaforseti ætlaði einnig að hækka lögbundin lágmarkslaun frá rúmum sjö dollurum upp í fimmtán dollara, en embættismenn í öldungadeildinni höfðu úrskurðað að það væri ekki hægt. Demókratar stefna þó enn að því að koma þessu ákvæði inn.
Brendan Boyle þingmaður Demókrata sagði í atkvæðagreiðslunni að eftir ár sem einkennst hefði af dauðsföllum og neyð séu Bandaríkjamenn nú að snúa vörn í sókn.
Þetta eru næstmestu fjárútlát í sögu Bandaríkjanna - næst á eftir tvö þúsund milljarða dollara björgunarbakka sem Donald Trump fyrrverandi Bandaríkjaforseti fyrirskipaði í mars í fyrra til að hefta útbreiðslu verunnar. Repúblíkanar segja að pakkinn sé of dýr og í honum sé of mikið af gæluverkefnum Demókrata sem tengist ekki faraldrinum á nokkurn hátt.
Öldungadeildin verður að staðfesta lögin endanlega, og þar hangir meirihluti Demókrata á oddaatkvæði Kamölu Harris varaforseta.
Nýr björgunarpakki vegna Covid nítján faraldursins var samþykktur í fulltrúadeild Bandaíkjaþings í morgun. Hátt í tvö þúsund milljarðar bandaríkjadala verða settir í bóluefnadreifingu og styrki til heimila og fyrirtækja.